ডিজিটেল ডেস্ক : অসমীয়া সাহিত্যত এইবাৰ মাদলৰ মাতৰ প্ৰতিধ্বনি। এই প্ৰতিধ্বনি গুঞ্জৰিত হৈছে এগৰাকী আৰক্ষী বিষয়াৰ কলমেৰে। অসম আৰক্ষী সেৱাৰ এগৰাকী সুদক্ষ বিষয়া নোমল মাহাত্তাই আজি আত্মপ্ৰকাশ কৰিলে নতুন ৰূপেৰে। সোমবাৰে একেলগে দুখনকৈ গ্ৰন্থ উন্মোচনেৰে তেওঁ আত্মপ্ৰকাশ কৰিলে এগৰাকী দায়িত্বশীল সাহিত্য সমালোচক আৰু এগৰাকী সংবেদনশীল কবিৰ ৰূপেৰে। আজি গুৱাহাটী প্ৰেছ ক্লাবত উন্মোচন কৰা হ'ল নোমল মাহাত্তাৰ প্ৰবন্ধ সংকলন 'মনন আৰু বীক্ষণ' আৰু ঝুমুৰ গীতৰ অনুপ্ৰেৰণাৰে ৰচিত তেওঁক কবিতাৰ সংকলন 'থমকি নৰয় মাদলৰ মাত'।
তেওঁ প্ৰবন্ধ সংকলনখন উন্মোচন কৰি বিশিষ্ট সাহিত্য সমালোচক প্ৰদীপ আচাৰ্য্যই ক'লে, 'নোমল মাহাত্তাই গভীৰ অধ্যয়ন আৰু অনুসন্ধিৎসাৰ মাজেৰে সাহিত্য চৰ্চা আৰম্ভ কৰিছে। জীবনানন্দ, নৱকান্ত বৰুৱাৰ পৰা অতি সাম্প্ৰতিক সাহিত্যৰ ধাৰা আৰু সৃষ্টিলৈকে তেওঁ দৃষ্টি প্ৰসাৰিত কৰিছে। সাহিত্যত সুবাসৰ দৰে বিষয়ৰ ওপৰত তেওঁ সংবেদনশীল আলোকপাত চমক লগা।' তেওঁৰ কাব্যগ্ৰন্থ 'থমকি নৰয় মাদলৰ মাত' উন্মোচন কৰে লেখক, সমালোচক অৰিন্দম বৰকটকীয়ে। চাহ জনজাতিৰ লোকসকলৰ আপুৰুগীয়া সাংস্কৃতিক সম্পদ ঝুমুৰৰ অনুসৃষ্টিমূলক এই কাব্যগ্ৰন্থখন উন্মোচন কৰি অৰিন্দম বৰকটকীয়ে কয়, 'বিভিন্ন দিশৰ পৰা এই কিতাপখন অতি গুৰুত্বপূৰ্ণ।
চাহ জনজাতীয় কবিতাৰ অসমীয়া অনুবাদ হোৱা নাই। তেওঁলোকৰ সাংস্কৃতিক আৰু অৰ্থনৈতিক বৈশিষ্ট্যৰ এটা নতুন সোৱাদ এই মৌলিক ৰচনাৰ সমতুল্য অনুবাদে দিব পাৰিব বুলি আশা কৰিব পাৰি। মাহাত্তাই ঝুমুৰবোৰৰ সুৰ আৰু আৱেগক আত্মস্থ কৰি মৌলিক কবিতাৰ দৰে সাৱলীল আৰু অকপট ৰূপত এই গ্ৰন্থত তুলি ধৰিছে।' অনুষ্ঠানত অতিথি হিচাপে উপস্থিত থাকে মহানগৰ আৰক্ষীৰ শীৰ্ষ বিষয়া তথা কবি পাৰ্থ সাৰথি মহন্ত। মহন্তই নোমল মাহাত্তাৰ দুয়োখন গ্ৰন্থই অসমীয়া সাহিত্যৰ বাবে গুৰুত্বপূৰ্ণ গ্ৰন্থ বুলি উল্লেখ কৰি লেখকগৰাকীয়ে সাহিত্যক লৈ বিভিন্ন পৰীক্ষা-নিৰীক্ষা চলোৱা বুলি মন্তব্য কৰে।
আঁক-বাক আয়োজিত আনু্ষ্ঠানটোৰ আঁত ধৰে 'গৰীয়সী'ৰ উপ-সম্পাদক অংকুৰ ডেকাই। অনুষ্ঠানত নিজৰ সাহিত্য যাত্ৰা সম্পৰ্কে কিছু কথা কোৱাৰ লগতে ছপা আখৰৰ ভৱিষ্যতক লৈ আশা ব্যক্ত কৰে লেখক তথা অসম আৰক্ষীৰ উচ্চ পদস্থ বিষয়া নোমল মাহাত্তাই। উল্লেখ্য যে, সাহিত্য আলোচনা, কবিতা তথা অনুবাদ সাহিত্যত বিচক্ষণতাৰে বিচৰণ কৰি আহিছে নোমল মাহাত্তাই। স্কুলীয়া জীৱনৰ পৰা সাহিত্যচৰ্চা আৰম্ভ কৰা মহাত্তাই সাহিত্যৰ সৈতে তেওঁৰ অবিচ্ছেদ্য সম্পৰ্ক অটুত ৰাখে মহাবিদ্যালয় আৰু বিশ্ববিদ্যলয় পৰ্যায়তো। অসমীয়া আৰু ইংৰাজী দুয়োটা ভাষাতে সাহিত্য চৰ্চা কৰা নোমল মাহাত্তাই মহাবিদ্যালয়, বিশ্ববিদ্যালয়ৰ আলোচনীৰ পাতত নিয়মীয়া অনুশীলন কৰাৰ পাছত অসম সাহিত্য সভাৰ পত্ৰিকা, আগান, প্ৰত্যয়, বুধবাৰ, দৈনিক জনমভূমি, অসমীয়া প্ৰতিদিন, অসমীয়া খবৰ, গৰীয়সী, প্ৰকাশ আদি প্ৰায়বোৰ আগশাৰীৰ কাকত আলোচনীতে সাহিত্য চৰ্চা কৰি আহিছে। তাত্ত্বিক তথা বিদ্যায়তনিক কৰ্ষণ আৰু সৃষ্টিশীলতাৰ অনুশীলনে তেওঁৰ সাহিত্যক নতুন মাত্ৰা প্ৰদান কৰিছে। মাহাত্তা এতিয়া অসম আৰক্ষীৰ অপৰাধ শাখাৰ এডিচিপিৰ দায়িত্বত কৰ্মৰত হৈ আছে।
আইৰ মুখৰ ভাষাটো হেৰাই যাব, মাটিডোখৰ নাইকিয়া হ'ব...অসহায় হৈ এদিন কিয় উচুপি উঠিছিল কবি?
Please enter your comment!
You have entered an incorrect email address!
Save my name, email, and website in this browser for the next time I comment.
গ্ৰেপ্তাৰ কৰি আৰক্ষীয়ে ক'লৈ নিলে ৰিতুৰাজক? ডিব্ৰুগড়ৰৰ পূৰ্বে ক'ত ক'ত সংঘটিত কৰিছিল এনে কু-কৰ্ম?
Prag News is one of the oldest and best news channels in Assam as well as Northeast India. With over 20 years of dedication and hardwork, we continue to bring to you ground-breaking news and updates from every corner of Assam and beyond.
